Predkladacia správa

Ministerstvo hospodárstva Slovenskej republiky vypracovalo a dňa 10. septembra 1999 predložilo na Ministerstvo financií Slovenskej republiky programy ekonomickej a finančnej konsolidácie v subjektoch, ktorým boli poskytnuté záruky za bankové úvery tak, aby sa minimalizovali riziká súvisiace s ich splácaním, vrátane využitia prostriedkov z predaja majetkových účasti v iných spoločnostiach. Programy boli v súlade s pokynom Ministerstva financií SR vypracované pre subjekty, kde bolo ohrozené plnenie splátkového kalendára. V rezorte hospodárstva sa táto povinnosť dotkla dvoch subjektov:
•	Slovenské elektrárne, a. s. Bratislava
•	Solivary, a. s. Prešov
V súlade s uznesením vlády SR č. 623 zo dňa 14. júla 1999 predkladá Ministerstvo hospodárstva SR na rokovanie vlády SR toto hodnotenie plnenia opatrení konsolidačných programov. Súčasne je potrebné pripomenúť, že Ministerstvo hospodárstva SR požiadalo o zmenu bodu B.2 uvedeného uznesenia vlády tak, aby sa celý proces sledovania a vyhodnocovania splácania úverov so štátnou zárukou zracionalizoval.
Informácia obsahuje aj vyhodnotenie súčasnej situácie v spoločnosti Paroplynový cyklus, a.s. Bratislava, za ktorú prevzal štát záruku na úver, schválenú uznesením vlády SR č. 534/1999. Informácia za tento subjekt sa predkladá z dôvodu nahradenia štátnej záruky komerčnou zárukou.